Mette Bock (LA), 2014-08-27:
Er det godt, at mennesker går i krig?
Er det godt at blande sig i andre landes interne konflikter?
Er det godt at forholde sig passivt, når man konstaterer, at mindretal undertrykkes, fordrives, udsættes for tortur, vold og mord?
Er det godt at sige, at situationen i Irak må håndteres af andre, taget i betragtning, at Danmark er et lille land?
Er ISIL et lokalt irakisk problem?
Rækken af spørgsmålene her viser jo, at der er utrolig mange dilemmaer knyttet til, når lande begynder at blande sig i andre landes forhold.
Men jeg synes for det første, at det er vigtigt at konstatere, at her er der ikke tale om et lokalt irakisk problem.
Vi står over for en trussel, som ikke bare truer konkrete levende mennesker og mindretal i Irak, men som også truer hele det internationale samfund.
I Liberal Alliance tror vi ikke meget på nation building.
Vi tror ikke på, at andre kan komme ind i et land og sikre udviklingen af demokrati, hvis ikke borgerne i det pågældende land selv ønsker en demokratisk udvikling.
Det viser sig desværre ofte, at i nyetablerede demokratier er der en opfattelse af demokrati, som tilsiger, at dem, der har vundet flertallet, har retten til at undertrykke mindretallet.
Det har vi også set i Irak, og derfor har det været en klar forudsætning for, at vi også i Liberal Alliance fuldhjertet støtter det nuværende initiativ til dansk deltagelse, et dansk bidrag, at irakerne tilsyneladende selv er nået til en erkendelse af, at demokrati er andet og mere end flertalsstyre, og at den irakiske regering selv har anmodet om, at vi bidrager.
Vi står i en situation, hvor udviklingen i Irak er eskaleret langt voldsommere og langt hurtigere, end nogen overhovedet havde kunnet forudsige.
Vi har en forpligtelse til som internationalt samfund både at være med til at beskytte de mindretal, som for øjeblikket mishandles på det grusomste, men også til at beskytte det internationale samfund, herunder Danmark, i forhold til en udvikling, som ingen kan forudsige hvordan vil fortsætte, hvis ikke den bliver standset omgående.
Derfor støtter Liberal Alliance også et åbent mandat, som tilsiger, at den danske regering ikke kun kan sende det bidrag, der konkret er blevet bedt om her, men vi er også åbne over for, at Danmark kan bidrage yderligere, hvis vi bliver anmodet om det.
Afgørende er det selvfølgelig, at folkeretten respekteres, og at den irakiske regering selv anmoder om yderligere bidrag.
I forlængelse af det vil jeg gerne sige, at man sjældent kan diskutere problemer isoleret, og derfor vil jeg gerne bakke op om Dansk Folkepartis anmodning i forhold til regeringens initiativer, når det gælder, hvad vi skal gøre ved de krigere, som drager ud fra Danmark.
Det handler jo ikke bare om, hvad vi skal gøre ved dem, som er ude nu, og som eventuelt vender tilbage.
Det handler i høj grad også om at sende et signal til de unge mennesker, som overvejer at drage ud.
De skal vide, at vi ikke vil acceptere det, og de skal vide, at det har konsekvenser, hvis de drager ud, og hvis de vælger at komme tilbage til Danmark.
Så derfor ja til det beslutningsforslag, der ligger her.
Ja, vi er åbne, hvis der er brug for yderligere initiativer, og en klar opfordring til regeringen om at tage initiativ til at finde ud af, hvad vi gør i forhold til de danske krigere, der drager ud og blander sig i den her konflikt på den forkerte side.